16.1.2023
EL
Επίσημη Εφημερίδα της Ευρωπαϊκής Ένωσης
C 15/43
Προσφυγή-αγωγή της 6ης Οκτωβρίου 2022 — RS κατά ΕΤΕπ (Υπόθεση T-624/22) (2023/C 15/56) Γλώσσα διαδικασίας: η αγγλική Διάδικοι Προσφεύγων-ενάγων: RS (εκπρόσωπος: B. Maréchal, δικηγόρος) Καθής-εναγομένη: Ευρωπαϊκή Τράπεζα Επενδύσεων
Αιτήματα Ο προσφεύγων-ενάγων ζητεί από το Γενικό Δικαστήριο: — να ακυρώσει i) την με συγκεκριμένη ημερομηνία απόφαση της Ευρωπαϊκής Τράπεζας Επενδύσεων (στο εξής: ΕΤΕπ), με θέμα «Μη μετατροπή σύμβασης ορισμένου χρόνου» με την οποία απορρίφθηκαν τα προβληθέντα εκ μέρους του προσφεύγοντος-ενάγο­ ντος επιχειρήματα σχετικά με τη μετατροπή της σύμβασης εργασίας του, ii) την απόφαση της ΕΤΕπ με την οποία ο προσφεύγων-ενάγων ενημερώθηκε ότι η σχέση εργασίας του στην ΕΤΕπ θα λήξει σε συγκεκριμένη ημερομηνία, και iii) την εκδοθείσα σε συγκεκριμένη ημερομηνία απόφαση της ΕΤΕπ περί απορρίψεως της διοικητικής προσφυγής με την οποία ο προσφεύγων-ενάγων: 1ον) έβαλε κατά της απόφασης περί μη μετατροπής της ορισμένου χρόνου συμβάσης εργασίας του με την ΕΤΕπ σε σύμβαση αορίστου χρόνου, και 2ον) κατήγγειλε σχετικές προσβολές των θεμελιωδών δικαιωμάτων του εκ μέρους της ΕΤΕπ (στο εξής: προσβαλλόμενες αποφάσεις)· — επικουρικώς, να τροποποιήσει τις προσβαλλόμενες αποφάσεις· καθώς και — να επιδικάσει αποζημίωση ύψους 193 882,98 ευρώ για την αποκατάσταση της υλικής ζημίας την οποία υπέστη ή θα υποστεί ο προσφεύγων-ενάγων συνεπεία των προσβαλλόμενων αποφάσεων περί μη μετατροπής της σύμβασης εργασίας του, συμπεριλαμβανομένων της απώλειας μισθών, της διαφοράς ασφαλιστικών εισφορών και της απώλειας οικογενειακών επιδομάτων, καθώς και της απώλειας συντάξεων· — να επιδικάσει αποζημίωση ύψους 20 000 ευρώ για την προσβολή των δικαιωμάτων του προσφεύγοντος-ενάγοντος στην ιδιωτική ζωή και στην προστασία των δεδομένων, του δικαιώματός του χρηστής διοίκησης, καθώς και του δικαιώματός του σε αποτελεσματική προσφυγή και σε δίκαιη δίκη· — να επιδικάσει χρηματική ικανοποίηση ύψους 20 000 ευρώ για την ηθική βλάβη και την ταλαιπωρία που υπέστη ο προσφεύγων-ενάγων· — να επιδικάσει αποζημίωση, προσωρινώς εκτιμώμενη σε 20 000 ευρώ (συμπεριλαμβανομένου του ΦΠΑ), για τα έξοδα στα οποία υποβλήθηκε ο προσφεύγων-ενάγων λόγω της παράνομης συμπεριφοράς, των πράξεων και των παραλείψεων της ΕΤΕπ· — να καταδικάσει την καθής-εναγομένη στα δικαστικά έξοδα της παρούσας διαδικασίας, προσωρινού ύψους 15 000 ευρώ.
Λόγοι ακυρώσεως και κύρια επιχειρήματα Προς στήριξη της προσφυγής-αγωγής ο προσφεύγων-ενάγων προβάλλει τέσσερις λόγους. 1.
Με τον πρώτο λόγο προβάλλεται ότι οι προβληθέντες λόγοι για την ενδεχόμενη μη μετατροπή της σύμβασης απορρέουν από αντικειμενικώς διαπιστωθείσα προσβολή των δικαιωμάτων του προσφεύγοντος-ενάγοντος στην εμπιστευτικότητα, στην ιδιωτική ζωή και στην προστασία των δεδομένων. 2.
Με τον δεύτερο λόγο προβάλλονται συγκρούσεις συμφερόντων και μεροληψία των διαδικασιών που χρησιμοποιήθηκαν για την αιτιολόγηση των αποφάσεων περί μη μετατροπής της σύμβασης εργασίας του προσφεύγοντος-ενάγοντος, καθώς και εντεύθεν απορρέουσα προσβολή των δικαιωμάτων άμυνας του τελευταίου. 3.
Με τον τρίτο λόγο προβάλλονται έλλειψη σοβαρής αιτιολογίας και δυσανάλογος χαρακτήρας των προσβαλλόμενων αποφάσεων περί μη μετατροπής της σύμβασης εργασίας του προσφεύγοντος-ενάγοντος με την καθής-εναγομένη, καθώς και κρίσιμες σχετικές προσβολές των δικαιωμάτων του τελευταίου.